[Foto’s] Munisipale gebou brand in VentersdorpMunisipale gbou brand op 11 September 2015 in Ventersdorp, Noordwes Foto: @meintjesmadri op Twitter. ŉ Munisipale gebou en ŉ motor is Vrydag in Ventersdorp, Noordwes, aan die brand gesteek. “ŉ Munisipale gebou het ook gebrand, maar ons kan nie in hierdie stadium sê of dit verbind word met betogings deur inwoners in die gebied nie,” het kol. Sabata Mokgwabone, woordvoerder van die polisie, gesê. “ŉ Bakkie is op ŉ pad in Tshing aan die brand gesteek. Ons het nog nie die eienaar van die bakkie opgespoor nie.” Die gebou, wat deur die munisipale verkeersdepartement gebruik is, is gedeeltelik afgebrand en die dak het meegegee. Die oorsaak van die brand is nog nie bekend nie. Geen beserings is aangemeld nie. Inwoners van Ventersdorp het Vrydag teen die voorgestelde samesmelting van die Ventersdorp-munisipaliteit en Tlokwe [Potchefstroom]-munisipaliteit betoog. Hulle is glo nie geraadpleeg oor dié samesmelting nie. Die Demokratiese Alliansie in Noordwes is ook gekant teen die samesmelting en het gesê dit sal inwoners in Potchefstroom benadeel. “Die DA staan die samesmelting teë, aangesien dit ŉ negatiewe impak op Potchefstroom se finansiële posisie sal hê,” het Chris Landsberg, koukusleier van die DA in Potchefstroom, gesê. “Ventersdorp sukkel met wanbetaling en het ŉ swak invorderingskoers. Inwoners van al twee dorpe stem saam met die DA dat dienslewering selfs nog meer daaronder sal lei indien hierdie twee dorpe sou saamsmelt.” Landsberg het gesê die DA sal die samesmelting beveg en seker maak die ANC word in sy spoor gestop om soortgelyke optrede te voorkom wat slegs vir politieke gewin gedoen word en nie in belang is vir die inwoners van die gebied nie. Inwoners in Potchefstroom het ook teen die samesmelting betoog. Landsberg het gesê DA-lede is aangesê om nie in die gewelddadige betogings deel te neem nie.